VTE ดึง 7 ขาใหญ่ซื้อ PP ปักธง COD โรงไฟฟ้ามินบูกลางปี 61 ตามแผน
VTE สุมกองกำลังดึง 7 ขาใหญ่เสริมทัพ! ลุยพลังงานทดแทนเต็มสูบ ปักธง COD โรงไฟฟ้ามินบูกลางปี 61 ไม่หวั่น QTC ขายหุ้นคืน " Noble Planet" ย้ำชัดพื้นฐาน "โครงการพลังงานเพื่อโลกสีเขียว" ยังแน่น!
1 ก.พ. 2561

บริษัท วินเทจ วิศวกรรม จำกัด (มหาชน)  หรือ VTE ชี้แจงข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) วานนี้ (31 ม.ค.2561) โดยระบุว่า ที่ประชุมคณะกรรมการบริษัทฯ ครั้งที่ 2/2561 ได้มีมติแก้ไขมติที่ประชุมคณะกรรมการบริษัทฯ เมื่อวันที่ 19 ม.ค.2561 เรื่องการเพิ่มทุนให้แก่บุคคลในวงจำกัด และการเข้าลงทุนเพิ่มเติมในบริษัท พลังงานเพื่อโลกสีเขียว (ประเทศไทย) จำกัด
ทั้งนี้ มีการเปลี่ยนแปลงการเพิ่มทุนจดทะเบียนของบริษัทฯ เป็นจำนวน 347,000,000 บาท จากทุนจดทะเบียนเดิมจำนวน 1,078,878,855 บาท แบ่งออกเป็นหุ้นสามัญจำนวน 1,078,878,855 หุ้น มูลค่าที่ตราไว้หุ้นละ 1 บาท เป็นทุนจดทะเบียนจำนวน 1,425,878,855 บาท
โดยแบ่งออกเป็นหุ้นสามัญจำนวน 1,425,878,855 หุ้น มูลค่าที่ตราไว้หุ้นละ 1 บาท โดยการออกหุ้นสามัญเพิ่มทุนจำนวน 347,000,000 หุ้น มูลค่าที่ตราไว้หุ้นละ 1 บาท จัดสรรหุ้นสามัญเพิ่มทุนให้แก่บุคคลในวงจำกัด (Private Placement) ซึ่งไม่เป็นบุคคลที่เกี่ยวโยงกันกับบริษัทฯ จำนวน 300,000,000 หุ้น มูลค่าที่ตราไว้หุ้นละ 1 บาท
สำหรับรายชื่อบุคคลในวงจำกัดทั้ง 8 รายมีดังนี้
1.บริษัท ไฮเทค ยูทีริตี้ จำกัด (“ไฮเทค”)  จำนวนหุ้นที่จัดสรร 66,666,667 หุ้น ทั้งนี้ บริษัท ไฮเทค ยูทีริตี้ จำกัด เป็นบริษัทที่ดำเนินธุรกิจให้บริการด้าน สาธารณูปโภค โดยมี นายทวิช เตชะนาวากุล เป็นผู้ถือหุ้นใหญ่อันดับ 1 คิดเป็นร้อยละ 54
2.บริษัท เอสเอ็มอี เอสเตท จำกัด (“เอสเอ็มอี”) จำนวนหุ้นที่จัดสรร 66,666,667 หุ้น ทั้งนี้ เอสเอ็มอี เป็นบริษัทที่ประกอบกิจการขายที่ดิน ที่ดินพร้อมอาคารโรงงาน และให้ เช่าอาคาร พาณิชย์
3.กองทุนส่วนบุคคล โดย บริษัทหลักทรัพย์ เคทีบี (ประเทศไทย) จำกัด (“กองทุนส่วนบุคคล”) จำนวนหุ้นที่จัดสรร 66,666,667 หุ้น
4.นายธัญชาติ กิจพิพิธ (“นายธัญชาติ”) จำนวนหุ้นที่จัดสรร 33,333,334 หุ้น ทั้งนี้ นายธัญชาติ เป็นนักธุรกิจ และนักลงทุนทั่วไป ปัจจุบัน นายธัญชาติ เป็นผู้ถือหุ้นของบริษัท บริษัท สแกน อินเตอร์ จำกัด (มหาชน) หรือ SCN ร้อยละ 59.73
5.นายณัฐปภัสร์ เกสร์ชัยมงคล (“นายณัฐปภัสร์”) จำนวนหุ้นที่จัดสรร 26,666,667 หุ้น
6.นายวิศิษฎ์ รังษิณาภรณ์ (“นายวิศิษฏ์”) จำนวนหุ้นที่จัดสรร 6,666,667 หุ้น
7.นายชนน วังตาล (“นายชนน”) จำนวนหุ้นที่จัดสรร 10,000,000 หุ้น
8.นักลงทุนที่บริษัทฯ อยู่ในระหว่างการเจรจา จำนวนหุ้นที่จัดสรร 23,333,331 หุ้น
สำหรับนักลงทุนที่อยู่ระหว่างการเจรจานั้น บริษัทจะดำเนินการเปิดเผยชื่อนักลงทุนรายนี้ต่อตลาดหลักทรัพย์ฯ ก่อนดำเนินการจัดส่งหนังสือนัด ประชุมวิสามัญผู้ถือหุ้น ครั้งที่ 1/2561 ไปยังผู้ถือ หุ้น
ทั้งนี้บริษัทฯได้มอบหมายให้คณะกรรมการบริษัทฯ เป็นผู้กำหนดราคาเสนอขายให้เป็นไปตามราคาตลาดในช่วงเสนอขาย โดยราคาเสนอขายหุ้นจะเป็นราคาที่ไม่ต่ำกว่ามูลค่าหุ้นที่ตราไว้ของบริษัทฯ และเป็นราคาที่ไม่ต่ำกว่าร้อยละ 90ของราคาตลาด
นอกจากนี้จัดสรรหุ้นสามัญเพิ่มทุนให้แก่ Macquarie Bank Limited ตามที่ได้รับอนุมัติจากที่ประชุมสามัญผู้ถือหุ้นประจำปี 2560 เมื่อวันที่ 27 เมษายน 2560 จำนวน 47,000,000 หุ้น มูลค่าที่ตราไว้หุ้นละ 1 บาท
สำหรับวัตถุประสงค์ของการเพิ่มทุน แผนการใช้เงินที่ได้รับจากการเพิ่มทุน บริษัทฯ จะนำเงินที่ได้จากการเพิ่มทุนครั้งนี้ไปใช้เป็นแหล่งเงินทุนสำหรับชำระหนี้ที่บริษัทฯ ได้มีการจัดหาเป็นแหล่งเงินทุนจากเงินกู้ยืมระยะสั้น เช่น เงินเบิกเกินบัญชีหรือตั๋ว แลกเงินระยะสั้น เพื่อเอาไปใช้ในธุรกรรมก่อสร้างโรงไฟฟ้าในอดีต
ขณะที่จะใช้เป็นแหล่งเงินทุนสำหรับการก่อสร้างโรงไฟฟ้าในส่วนที่บริษัทฯ ต้องลงทุนเพิ่มเติม ทั้งโครงการที่ดำเนินการอยู่ในปัจจุบัน และโครงการก่อสร้างโรงไฟฟ้าอื่นๆ ที่อาจเกิดขึ้นในอนาคต ทั้งนี้ ในกรณีที่บริษัทฯ ได้รับเงินเพิ่มทุนจากการเพิ่มทุนไม่เพียงพอตามแผนการใช้แหล่งเงินทุน บริษัทฯ จะ จัดหาแหล่งเงินทุนจากเงินกู้ยืมมาทดแทน ซึ่งบริษัทฯ คาดว่าจะสามารถจัดหาเงินกู้ยืมได้ตามความจำเป็นต่อไป
ทั้งนี้ในส่วนของการจัดสรรหุ้นสามัญเพิ่มทุนให้แก่บุคคลในวงจำกัด ได้แก่ บริษัท โนเบิล เพลนเน็ต พีทีอี แอลทีดี (Noble Planet Pte. Ltd.) (“Noble”) และบริษัท แพลนเน็ต เอนเนอร์ยี่โฮลดิ้ง พีทีอี แอลทีดี (Planet Energy Holdings Pte. Ltd.) (“Planet”) เพื่อชำระเป็นค่าตอบแทนการซื้อหุ้นของบริษัท พลังงานเพื่อโลกสีเขียว (ประเทศไทย) จำกัด (GEP) นั้น ที่ประชุมเมื่อวันที่ 31 ม.ค.2561 ได้มีมติยกเลิกออกไปก่อน
โดย บริษัทฯ จะดำเนินการจัดประชุมคณะกรรมการบริษัทเพื่อพิจารณาอนุมัติการเพิ่มทุน และการจัดสรรหุ้นสามัญเพิ่มทุนเพื่อการดังกล่าว และนำเสนอต่อที่ประชุมสามัญผู้ถือหุ้น ประจำปี 2561 เพื่อพิจารณาอนุมัติเรื่องดังกล่าว พร้อมกับวาระพิจารณาอนุมัติการเข้าลงทุนเพิ่มเติมใน GEP โดยบริษัทฯ จะชำระค่าตอบแทนเป็นหุ้นสามัญเพิ่มทุนของบริษัทฯ ในการประชุมสามัญผู้ถือหุ้นประจำปี 2561 ต่อไป
 
สำหรับกรณีที่บริษัท คิวทีซี เอนเนอร์ยี่ จำกัด (มหาชน) หรือ QTC หนึ่งในผู้ร่วมทุนโครงการโรงไฟฟ้าพลังงานแสงอาทิตย์มินบู ขนาด 220 เมกะวัตต์ ในเมียนมาร์ จะขายหุ้นบริษัท พลังงานเพื่อโลกสีเขียว (ประเทศไทย) จำกัด คืนให้แก่ Noble Planet Pte. Ltd. และ Planet Energy Holdings Pte. Ltd. ทั้งจำนวนตามที่มีการแจ้งข่าวนั้น
ด้าน นายศุภศิษฏ์ โภคินจารุรัศมิ์ กรรมการ และกรรมการบริหาร บมจ.วินเทจ วิศวกรรม  (VTE) เปิดเผยกับ “ข่าวหุ้นธุรกิจออนไลน์” ว่า การขายหุ้นคืนดังกล่าวไม่ได้กระทบต่อการดำเนินงานของโครงการโรงไฟฟ้าพลังงานแสงอาทิตย์มินบูในเมียนมาร์แต่อย่างใด
ขณะที่บริษัทยังคงมีความเชื่อมั่นว่าโครงการดังกล่าวจะสามารถดำเนินการจ่ายไฟฟ้าเชิงพาณิชย์ (COD) ได้กลางปี 2561 ตามกำหนดเดิม อีกทั้งเชื่อมั่นว่าจะสามารถสร้างผลตอบแทนให้กับบริษัทฯได้ตามแผน
นอกจากนี้ การที่ VTE มีแผนที่จะเข้าลงทุนในโครงการเพื่อโลกสีเขียวเพิ่มเติม นั้น เนื่องจากบริษัทฯมองเห็นถึงศักยภาพการเติบโต และการสร้างผลตอบแทนที่คุ้มค่า
 